পঞ্চম জাতীয় সংসদ
পঞ্চম জাতীয় সংসদ (৫ এপ্রিল ১৯৯১ - ২৪ নভেম্বর ১৯৯৫) ১৯৯১ সালের ২৭ ফেব্রুয়ারি পঞ্চম জাতীয় সংসদ নির্বাচনে নির্বাচিত সংসদ সদস্যদের নিয়ে গঠিত হয়। নির্বাচনে প্রধান দুটি দলের মধ্যে বাংলাদেশ জাতীয়তাবাদী দল জাতীয় সংসদের ৩০০টির আসনের মধ্যে ১৪০টি এবং বাংলাদেশ আওয়ামী লীগ ৮৮টি আসনে জয়লাভ করে। বাংলাদেশ জাতীয়তাবাদী দল খালেদা জিয়াকে প্রধান করে সরকার গঠন করে। ১৯৯১ সালের ৫ এপ্রিল পঞ্চম সংসদের প্রথম অধিবেশন শুরু হয়। জনগণের সরাসরি ভোটে নির্বাচিত ৩০০ জন এবং সংরক্ষিত মহিলা আসনের ৩০ জনসহ মোট ৩৩০ জন সংসদ সদস্য নিয়ে পঞ্চম সংসদ যাত্রা শুরু করে। ২০ মার্চ মন্ত্রিসভা গঠিত হয়। আবদুর রহমান বিশ্বাস সংসদের স্পিকার এবং শেখ রাজ্জাক আলী ডেপুটি স্পিকার নির্বাচিত হন। পরবর্তীতে আবদুর রহমান বিশ্বাস রাষ্ট্রপতি নির্বাচিত হলে শেখ রাজ্জাক আলী স্পিকার এবং হুমায়ুন খান পন্নী ডেপুটি স্পিকার নির্বাচিত হন। সংসদে আওয়ামীলীগ বিরোধীদলের মর্যাদা পায় এবং শেখ হাসিনা বিরোধীদলীয় নেতা নির্বাচিত হন। এ সংসদ মোট ৪ বছর ৮ মাস স্থায়ী ছিলো।